Partidele parlamentare au încasat în luna martie peste 13 milioane de lei din subvenţii de la stat, din această sumă mai mult de jumătate din sumă fiind alocată PSD, potrivit datelor prezentate de Autoritatea Electorală Permanentă (AEP), citate de News.ro.

FOTO: INQUAM PHOTOS - Octav Ganea

Astfel, PSD a încasat în martie 7.597.299,16 lei, PNL - 3.480.796,01 lei, USR - 1.023.607,55 lei, ALDE - 756.587,15 lei, iar PMP - 492.650,04 lei.

Valoare subvenţiei este rezultată în urma aplicării algoritmului de calcul prevăzut la art. 24 din Normele metodologice de aplicare a Legii nr. 334/2006 privind finanţarea activităţii partidelor politice şi a campaniilor electorale, aprobate prin Hotărârea Guvernului nr. 10/2016.

Valoarea subvenţiei a crescut substanţial în ultimul an. Astfel, în ianuarie 2018, subvenţia pentru PSD a fost de 2.115.007,07 lei, iar cea pentru PNL de 1.037.960,33 lei.